Pujalt, l'Observatori i el Centre d'Interpretació del Campament Militar de l'Exèrcit Popular
Pujalt es troba a la zona de ponent de l'altiplà de Calaf, al límit nord de la comarca de l'Anoia amb la de la Segarra, a l'anomenada Alta Anoia.
El municipi de Pujalt comprèn el poble de Pujalt, amb el terme del seu antic castell, l'antiga demarcació del castell de Montesquiu amb els sectors de l'Astor i Vilamajor, el terme de Conill, que havia pertangut a la família Cardona, i el de la Guàrdia Pilosa.
Aquests dos darrers termes eren municipalitats pròpies fins a mitjan segle XIX.
Actualment compta amb 203 habitants.
Pujalt era l'extrem de la marca o frontera del comtat de Berga, una marca que es va fundar entre el 1001 i el 1035 i era propietat directa de la casa comtal de Cerdanya-Berga.
El 1251 el rei Jaume I, que tenia l'alt domini de Pujalt, com a successor dels antics comtes de Cerdanya, va obtenir per permuta de Sibil·la de Cervera, casada amb Guillem Ramon de Montcada, el domini que fins aleshores havien tingut els Cervera.
Al voltant de 1360 el rei va empenyorar el lloc a Francesc Bertran, ciutadà de Barcelona, i cap al 1375 el castell ja havia passat als Cardona.
El 1376, Hug de Cardona, primer comte de Cardona, va concedir als seus súbdits de Pujalt un mercat setmanal el dimarts i la promesa que mai no separaria Pujalt del comtat de Cardona.
D'altra banda, la Guàrdia Pilosa, unida a Pujalt al segle XIX, és esmentat des del 1022 com la "turre de ipsa Guardia" i des del 1039 com la Guàrdia Pelosa.
El lloc va ser propietat dels Cervera, que el van cedir al rei en la permuta del 1251.
Pere III, el Cerimoniós, va vendre el terme el 1379, a carta de gràcia, a Joan de Montbui, junt amb Veciana i Sant Martí Sesgueioles, i el 1392 el rei Joan I en feia venda perpètua a Mateu de Calders.
Des d'aleshores el lloc i terme de la Guàrdia, on solament es conserva un mur del vell castell, va formar part dels dominis dels Calders, barons de Segur.
Pel que fa al castell de Conill, documentat des del 1037, aquest pertanyia a la família Cardona, que va fer donacions de terres del seu terme als monestirs de Sant Pere de Casserres i de Sant Vicenç de Cardona.
També forma part del municipi de Pujalt l'antic terme del castell de Montesquiu, del qual es conserven importants ruïnes que demostren que era una edificació notable, formava un nucli de poblament i tenia una església, que antigament va ser parròquia, dedicada a sant Pere.
Pols d'atracció de visitants a aquest municipi són l'Observatori de Pujalt i el Centre d'Interpretació del Campament Militar de l'Exèrcit Popular.
L'Observatori de Pujalt és un observatori astronòmic propietat de la Fundació Ernest Guille i Moliné i fundat l'any 2003.
L'any 2004, la Direcció General d'Energia i Mines de la Generalitat de Catalunya instal·la, a dins de l'Observatori, una Estació de la Xarxa General de Vigilància Radiològica Ambiental de Catalunya i el 2005 l'Ajuntament de Pujalt instal·la 12 panells fotovoltaics (d'una superfície total de 50m2) amb seguidor solar al costat de l'Observatori.
I des de l'any 2010 està en funcionament el Centre d'Interpretació del Campament Militar de l'Exèrcit Popular, que deixa memòria d'un dels últims camps d'entrenament de l'Exèrcit Popular de la República de la Guerra Civil, on van passar entre 8.000 i 10.000 soldats en els mateixos mesos en què es va disputar la batalla de l'Ebre.
(fotografies dels webs Observatori de Pujalt, Centre d'Interpretació del Campament Militar de l'Exèrcit Popular i Patrimoni Arquitectura )